**GRAD IVANIĆ GRAD**, Park hrvatskih branitelja 1, Ivanić Grad, OIB: 52339045122, kojeg zastupa gradonačelnik Javor Bojan Leš dr. vet. med. (u daljnjem tekstu: Naručitelj)

i

**CVIPEK d.o.o.,** Savska 113, 10310 Ivanić-Grad, OIB: 85500684167, zastupano po direktoru Ivici Sporišu, inž. el. (u daljnjem tekstu: Izvođač)

zaključili su dana \_\_\_\_\_\_\_ 2017. godine

**UGOVOR**

**o izvođenju radova na izgradnji šetnice uz rijeku Lonju u Ivanić-Gradu**

**(II. uporabna cjelina- od Omladinskog do Tomislavovog mosta)**

**I. PREDMET UGOVORA**

Članak 1.

Odlukom o odabiru najpovoljnije ponude za izvođenje radova na izgradnji šetnice uz rijeku Lonju u Ivanić-Gradu (II. uporabna cjelina - od Omladinskog do Tomislavovog mosta), KLASA: 022-05/17-01/58, URBROJ: 238/10-02-02/4-17-11 od 5. listopada 2017. godine, po provedenom otvorenom postupku javne nabave, Evidencijski broj nabave: 2/2017, broj objave iz Elektroničkog oglasnika javne nabave Republike Hrvatske: 2017/S 0F2-0014934, datum slanja objave: 17.07.2017. godine, kao najpovoljnija odabrana je ponuda trgovačkog društva CVIPEK d.o.o., Savska 113, 10310 Ivanić-Grad, OIB: 85500684167, zastupano po direktoru Ivici Sporišu, ing. el. te se pristupa zaključenju ovog Ugovora.

Članak 2.

Predmet ovog Ugovora je izvođenje radova na izgradnji šetnice uz rijeku Lonju u Ivanić-Gradu (II. uporabna cjelina- od Omladinskog do Tomislavovog mosta) sve prema Ponudi Izvođača broj 102/2017 od 07. kolovoza 2017. godine, s Troškovnikom.

Sastavni dio ovog Ugovora je Uvez ponude, Ponudbeni list i Troškovnik (Prilog 1. i Prilog 2.) kako slijedi:

* Prilog 1. - specifikacija radova koje sufinanciraju Hrvatske vode
* Prilog 2. - specifikacija radova koje financira Grad Ivanić-Grad

**II. MJESTO IZVOĐENJA RADOVA**

Članak 3.

Mjesto izvođenja radova je šetnica uz rijeku Lonju u Ivanić-Gradu (II. uporabna cjelina - od Omladinskog do Tomislavovog mosta).

Odabrani ponuditelj isporučuje potrebni materijal na gradilište o svom trošku. Gradilište mora biti osigurano i ograđeno radi sigurnosti prolaznika i sprečavanja nekontroliranog pristupa ljudi na gradilište.

Oprema koja se koristi na gradilištu mora biti stabilna te odgovarati propisanim uvjetima zaštite od požara i eksplozije, zaštite na radu i svim drugim mjerama zaštite zdravlja ljudi i okoliša.

Nakon završetka radova oprema gradilišta, neutrošeni građevinski materijal i drugi materijal, otpad i sl. moraju se ukloniti i dovesti zemljište na području gradilišta i na prilazu gradilištu u uredno stanje.

**III. CIJENA RADOVA**

Članak 4.

Ugovorne strane suglasno utvrđuju da je ukupna ponudbena cijena radova iz članka 2. ovog Ugovora, utvrđena sukladno jediničnim cijenama iz Troškovnika i iznosi 2.772.683,51 kuna, bez PDV-a, odnosno 3.465.854,39 kuna (slovima: trimilijunačetristošezdesetpettisućaosamstopedesetčetirikuneitridesetdevetlipa) s uračunatim PDV-om.

Temeljem Ugovora o sufinanciranju radova uređenja i stabilizacije nasipa rijeke Lonje u Gradu Ivanić-Gradu (obuhvat od Omladinskog do Tomislavovog mosta zaključenog dana 3. listopada 2017. godine, između Hrvatskih voda i Grada Ivanić-Grada, iznos od 1.182.689,96 kuna (s PDV-om) obvezuje se podmiriti Grad Ivanić-Grad, dok se iznos od 2.283.164,43 kune (s PDV-om) obvezuju podmiriti Hrvatske vode, a sve prema specifikaciji radova iz Priloga 1. (specifikacija radova koje sufinanciraju Hrvatske vode) i Priloga 2. (specifikacija radova koje financira Grad Ivanić-Grad).

Hrvatske vode će doznačivati sredstva iz prethodnog stavka u iznosu od 2.283.164,43 kuna (s PDV-om) sukcesivno, na temelju zahtjeva za doznaku koji dostavlja Grad Ivanić-Grad i uz koje daje specifikaciju situacije koja će se isplatiti iz doznačenih sredstava, a sve nakon ovjere situacije od ovlaštene osobe Hrvatskih voda.

Uz zahtjev Grad Ivanić-Grad može priložiti i Ugovor o cesiji s Izvođačem kojim se sredstva za sufinanciranje usmjeravaju na njegov poslovni račun.

Rok za izvršenje doznake od Hrvatskih voda prema Gradu Ivanić-Gradu je 30 dana od dostave zahtjeva za doznaku s čime je Izvođač izričito suglasan.

Krajnji rok za dostavu zahtjeva za doznaku sredstava od strane Grada Ivanić-Grada prema Hrvatskim vodama je 15.12.2017. godine.

Ugovorene cijene iz stavka 1. ovog članka su fiksne i nepromjenjive, a u njih su uključeni svi troškovi rada, dobave i ugradnje materijala, rada strojeva, korištenja prometnica, pristojbi, poreza, osiguranja, troškovi pripreme i organizacije gradilišta, troškovi provedbe mjera zaštite na radu odnosno svi troškovi bilo koje vrste.

**IV. OBRAČUN RADOVA I PLAĆANJE**

Članak 5.

Predujam isključen.

Obračun radova vršiti će se temeljem stvarno izvedenih količina pojedinih radova, priznatih od strane Naručitelja, primjenom ugovorenih jediničnih cijena i to na slijedeći način:

* 90% ukupno ugovorenog iznosa Naručitelj će plaćati temeljem privremenih mjesečnih situacija ovjerenih od strane Nadzornog inženjera Naručitelja i predstavnika Naručitelja u roku od 30 dana od dana ovjere istih.
* 10% ukupno ugovorenog iznosa Naručitelj će platiti temeljem okončane situacije nakon završetka radova, primopredaje radova i otklona eventualnih nedostataka koji su utvrđeni navedenim pregledom i ishođenja uporabne dozvole te dostave jamstva za otklanjanje nedostataka u jamstvenom roku.

Plaćanje predmetnog iznosa će se izvršiti u roku od 30 dana od dana ovjere računa i okončane situacije te obostrano potpisanog zapisnika o primopredaji radova.

Plaćanje će se vršiti na žiro račun Izvođača radova.

Naručitelj će odbiti isplatu svake situacije ili dijela situacije koju je nadzorna osoba osporila i o tome pisano obavijestiti Izvođača, a nesporeni dio situacije platiti u skladu sa stavkom 1. i 2. ovog članka.

**V. OBVEZE IZVOĐAČA**

Članak 6.

Izvođač je naročito dužan:

- najkasnije do početka izvođenja radova dostaviti Naručitelju Terminski plan izvođenja radova usklađen s ugovorenim rokom izvođenja radova;

- izvoditi ugovorene radove prema postojećim tehničkim propisima, normativima i obveznim standardima koji vrijede za izgradnju predmetnih objekata te nalozima i uputama vršitelja nadzora;

- imenovati voditelja radova te o tome obavijestiti Naručitelja;

- ugrađivati materijal koji ima atest (potvrdu o kvaliteti) o kojem ovisi sigurnost i trajnost izvedenih radova, odnosno ispitati materijal u skladu s postojećim propisima i pravilima struke;

- poduzimati odgovarajuće mjere i odgovarati za sigurnost radnika, opreme, materijala i neposredne okoline pri izvođenju radova;

- započeti s radovima odmah po uvođenju u posao, završiti ih u roku i bez odlaganja obavijestiti Naručitelja o završetku istih;

- za vrijeme izvođenja radova voditi Građevinski dnevnik, Građevinsku knjigu i svu propisanu dokumentaciju.

Izvođač je dužan o početku radova obavijestiti Grad Ivanić-Grad i to najkasnije 1 (jedan) dan prije početka radova na broj 099-2831-367 i na e-mail ivan.zarko@ivanic-grad.hr i grad@ivanic-grad.hr

Članak 7.

Za sve štete koje bi mogle nastati Naručitelju kao i trećim osobama, pri izvođenju radova i u svezi s izvođenjem radova, isključivo je odgovoran Izvođač radova, osim ukoliko bi šteta eventualno nastala krivnjom Naručitelja.

**VI. OBVEZE NARUČITELJA**

Članak 8.

Naručitelj je posebno dužan:

- uvesti Izvođača u posao na način da isti može nesmetano izvoditi sve radove po ovom Ugovoru i dovršiti ih u ugovorenom roku

- dati Izvođaču putem osobe koja vrši nadzor u ime Naručitelja, sva potrebna objašnjenja i upute koje ovaj zatraži.

**VII. POČETAK I ROK IZVOĐENJA RADOVA**

Članak 9.

Izvođač se obvezuje da će sa izvođenjem ugovorenih radova započeti odmah po uvođenju u posao.

Izvođač se obvezuje predmetne radove završiti u roku od 180 kalendarskih dana od dana uvođenja u posao. U navedenom roku svi troškovnički radovi moraju biti završeni, a građevina mora biti dovedena u potpunu funkcionalnu sigurnost.

Nadzorna osoba upisuje u Građevinski dnevnik dan uvođenja Izvođača u posao.

Članak 10.

Izvođač ima pravo zatražiti produljenje ugovorenog roka za izvođenje radova u slučaju u kojem je zbog ne skrivljenih okolnosti ili zbog neispunjavanja obveza Naručitelja bio spriječen izvoditi radove, kao i nepovoljnih vremenskih prilika, što će nadzorna osoba upisati u Građevinski dnevnik Izvođača.

Izvođač je dužan zahtjev za produljenje roka izvođenja radova podnijeti Naručitelju najkasnije u roku od 5 (pet) dana od nastupa okolnosti zbog kojih se rok može produžiti.

Ugovorne strane će aneksom ugovora utvrditi novi rok, odnosno produžetak roka izvođenja radova.

**VIII. KONTROLA I PRAĆENJE IZVRŠENJA UGOVORA**

Članak 11.

Kontrolu praćenja i izvršenja ovog Ugovora u ime Naručitelja obavljat će Viši stručni referent – glavni komunalni redar Tomislav Abramović, ing. građ./dipl.ing.sig.(u daljnjem tekstu: predstavnik Naručitelja).

**IX. STRUČNI NADZOR**

Članak 12.

Naručitelj će ugovoriti stručni nadzor nad izvođenjem radova te o istom izvijestiti Izvođača.

Funkcija nadzora obuhvaća sve zadatke koje je po Ugovoru obvezan izvršiti Izvođač.

Nalaz osobe ovlaštene za obavljanje nadzora upisuje se u Građevinski dnevnik.

Troškove obavljanja nadzora snosi Naručitelj.

Naručitelj ima pravo, i bez obrazloženja Izvođaču, izvršiti promjenu i opoziv nadzornih osoba.

Izvođač je dužan omogućiti nesmetano obavljanje nadzora nad izvođenjem predmetnih radova.

Članak 13.

Nadzorna osoba će zaustaviti daljnje izvođenje radova ili dijela tih radova, ako utvrdi da oni ne odgovaraju uvjetima iz Ugovora, Troškovnika, propisima, standardima, tehničkim normativima i mjerama zaštite tehničke sigurnosti.

Izvođač je dužan postupiti po svim osnovnim primjedbama i uputama nadzorne osobe i u tom cilju, u zavisnosti od konkretne situacije, izvršiti popravak ili rješenje i ponovno izvođenje radova.

Troškove koji bi nastali na način iz prethodnog stavka snosi Izvođač.

Osnovnim primjedbama i uputama u smislu stavka 1. ovog članka, smatraju se one koje imaju za cilj ispunjenje ugovorenih obveza Izvođača.

Ako Izvođač smatra da bi postupanje po uputama iz stavka 1. ovog članka bilo štetno po Naručitelja, dužan ga je o tome upozoriti pisanim putem.

Članak 14.

Nadzorna osoba, među ostalim je ovlaštena odobriti ili osporiti Izvođačev obračun izvršenih radova.

Pregledi izvedenih radova, supotpisi Građevinskog dnevnika od strane osoba ovlaštenih za obavljanje stručnog nadzora ne oslobađaju Izvođača od odgovornosti za izvršenje Ugovora u skladu s uvjetima i rokovima, niti uvode Naručitelja u suodgovornost za radove.

Članak 15.

Ugovorne strane suglasno utvrđuju da su osobe ovlaštene za obavljanje stručnog nadzora ovlaštene djelovati isključivo u okviru zaključenog Ugovora te nemaju pravo, bez posebnog pisanog ovlaštenja Naručitelja, davati suglasnost Izvođaču za izvođenje naknadnih radova.

Svaka eventualna izmjena ili nalog osobe koja obavlja nadzor, koji bi prekoračio Ugovor, nema pravne važnosti i ne obvezuje Naručitelja.

**X. UGOVORNA KAZNA**

Članak 16.

Ukoliko Izvođač neopravdano zakasni s izvođenjem radova u roku iz članka 9. ovog Ugovora, odgovarat će za nastalu štetu u cijelosti.

Ukoliko Izvođač ne izvede ugovorene radove u roku iz članka 9. ovog Ugovora, dužan je Naručitelju platiti ugovornu kaznu u visini od 2 %o (dva promila) dnevno od ugovorene vrijednosti za svaki dan zakašnjenja, a najviše do 10% ugovorenog iznosa.

Kao instrument osiguranja izvođenja ugovornih obveza, izvođenja radova u roku, osiguranje plaćanja ugovorene kazne u slučaju kašnjenja sa izvođenjem radova, Izvođač će naručitelju dostaviti izvorno bankovno jamstvo koje mora biti bezuvjetno „na prvi poziv“ ili „bez prigovora“ u iznosu od 10% (deset posto) od ugovorene vrijednosti radova, uključivo PDV.

Izvorno bankarsko jamstvo navedeno u prethodnom stavku, Izvođač je dužan dostaviti u roku od 8 (osam) dana od dana zaključenja ovog Ugovora.

**XI. ODGOVORNOST IZVOĐAČA ZA NEDOSTATKE**

Članak 17.

Izvođač odgovara za nedostatke građevine koji se tiču ispunjavanja zakonom određenih bitnih zahtjeva za građevinu ako se ti nedostaci pokažu za vrijeme od dvadeset šest (26) mjeseci od primopredaje radova.

**XII. JAMSTVENI ROK**

Članak 18.

Izvođač jamči naručitelju da će sve izvedene radove obavljati kvalitetno i u rokovima određenim Ugovorom.

Jamstveni rok za solidnost i kvalitetu izvedenih radova iznosi 26 (slovima: dvadesetšest ) mjeseci od dana završetka odnosno primopredaje izvedenih radova, a za ugrađeni materijal i opremu prema garancijama i uvjetima proizvođača.

Izvođač se obvezuje da će nakon uredne primopredaje radova uručiti Naručitelju jamstvo za otklanjanje nedostataka u jamstvenom roku od 26 mjeseci od dana primopredaje radova za slučaj da odabrani ponuditelj u jamstvenom roku ne ispuni obveze otklanjanja nedostataka koje ima po osnovi jamstva ili s naslova naknade štete nakon uredne primopredaje radova.

Jamstvo se podnosi u formi izvornog bankovnog jamstva koje mora biti bezuvjetno, „na prvi poziv“ ili „bez prigovora, u iznosu od 10% (deset posto) ugovorene vrijednosti radova, bez PDV-a.

Članak 19.

Izvođač je dužan u jamstvenom roku na pisani poziv Naručitelja otkloniti o svom trošku i na svoj rizik sve nedostatke koji su nastali zbog njegovog propusta, nekvalitetnog rada, a koji ne odgovaraju ugovorenoj namjeni i kvaliteti.

Pored zahtjeva za otklanjanje nedostataka Naručitelj ima pravo zahtijevati od Izvođača i naknadu štete koju je zbog tih nedostataka pretrpio.

Ukoliko Izvođač na pisani zahtjev Naručitelja ne pristupi otklanjanju nedostataka u roku od petnaest (15) dana od dana prijema pisanog poziva i ne otkloni nedostatke u primjerenom roku, Naručitelj ima pravo za otklanjanje nedostataka angažirati treću osobu na teret Izvođača.

Izvođač se ne oslobađa odgovornosti ako je nedostatak ili šteta nastala zbog toga što je pri izvođenju pojedinih radova postupio po zahtjevima Naručitelja.

Sve nedostatke i kvarove koji se dogode tijekom jamstvenog roka, Izvođač će u najkraćem mogućem roku otkloniti na svoj trošak i rizik.

**XIII. IZMJENE I DOPUNE UGOVORA**

Članak 20.

Ovaj Ugovor može se mijenjati i dopunjavati uz suglasnost obje ugovorne strane u sljedećim slučajevima:

1. u slučaju naknadnih zahtjeva Naručitelja koji su od utjecaja na bitne elemente Ugovora (rok, cijena i dr.);

2. u slučaju produženja ugovorenog roka;

3. u drugim slučajevima predviđenim Zakonom o obveznim odnosima.

Zahtjev za izmjenu Ugovora mora biti u pisanom obliku, mora biti obrazložen i dokumentiran tako da iz obrazloženja i priložene dokumentacije nedvojbeno proizlazi opravdanost izmjene.

Izmjene i dopune ovog Ugovora dobivaju pravnu snagu jedino ako su pisano ugovorene i po obje ugovorne strane pravovaljano potpisane.

Usmeni dogovori ili usmene izjave predstavnika ugovornih strana bilo koje vrste neće imati nikakav pravni značaj.

**XIV. PRIMOPREDAJA I KONAČNI OBRAČUN RADOVA**

Članak 21.

O završetku radova Izvođač je dužan pismeno obavijestiti Naručitelja i Nadzornog inženjera te u roku 5 (pet) dana dostaviti gradilišnu dokumentaciju potrebnu za tehnički pregled građevine. Naručitelj će nakon dostavljene gradilišne dokumentacije Izvođača i Nadzornog inženjera podnijeti zahtjev za izdavanje uporabne dozvole, te će se obaviti tehnički pregled. Nakon što se utvrdi tehničkim pregledom da je izvedena građevina napravljena u skladu sa dozvolom za gradnju odnosno projektnom dokumentacijom, te eventualni nedostaci sa tehničkog pregleda otklone, pristupiti će se primopredaji radova.

Primopredaju izvedenih radova izvršit će ovlašteni predstavnici obiju ugovornih strana uz predočenje ovlaštenja po ishođenju Završnog izvješća nadzornog inženjera o izvedbi građevine prema kojem se ta građevina može početi koristiti.

Prilikom primopredaje Naručitelj i Nadzorni inženjer, dužni su sastaviti s Izvođačem Primopredajni zapisnik u kojem će navesti sve prigovore na nedostatke gradnje i/ili ugrađene opreme.

Izvođač se obvezuje utvrđene nedostatke otkloniti u primjerenom, zajednički utvrđenom roku.

Primopredajnim zapisnikom koji su stranke obvezne sačiniti kod primopredaje naročito treba utvrditi:

jesu li radovi izvedeni u skladu s dokumentacijom prema kojoj je nadležnom upravnom tijelu prijavljen početak izvođenja radova iz ovog Ugovora,

jesu li radovi izvedeni u cijelosti po Ugovoru, projektno-tehničkoj dokumentaciji i troškovniku iz ovog Ugovora, odnosno po propisima i pravilima struke,

da li je građevina završena u ugovorenom roku, a ako nije, odstupanja od ugovorenog roka treba iskazati u danima u odnosu na ugovoreni rok završetka,

odgovara li kvaliteta izvedenih radova ugovorenoj kvaliteti, odnosno koje radove mora Izvođač o svom trošku dovršiti, popraviti ili otkloniti nedostatke i u kojem roku to treba učiniti,

konstatirati primopredaju jamstvenih listova i atesta za izvedene radove, materijal i opremu koju je Izvršitelj ugradio u građevinu, a za koju jamstvo daje proizvođač tih proizvoda,

konstatirati eventualna, od strane Naručitelja, odnosno Nadzornog inženjera odobrena odstupanja od projekta, s priloženom dokumentacijom po kojoj su izvedene izmjene,

konstatirati da je Izvođač dao Naručitelju Izjavu o izvedenim radovima s uputom za održavanje građevine koja je obvezni prilog Primopredajnog zapisnika

konstatirati datum od kojeg se građevina može početi redovno koristiti u skladu s namjenom.

Članak 22.

Ugovorne strane izvršit će konačni obračun po uspješno provedenoj primopredaji građevine na korištenje Naručitelju, otklanjanju zapisnički utvrđenih nedostataka kod primopredaje za koje je odgovoran Izvođač i predaji Naručitelju jamstva Izvođača za kvalitetu izvedenih radova u jamstvenom roku od 26 mjeseci od početka korištenja građevine.

Konačnim obračunom ugovorne strane urediti će sva svoja međusobna prava i obveze proizašle iz ovog Ugovora, a naročito će utvrditi:

ukupnu vrijednost izvedenih radova u odnosu na vrijednost ugovorenih radova;

visinu isplaćenih iznosa po privremenim situacijama do okončanog obračuna;

7

konačni iznos koji Izvođač treba primiti ili vratiti Naručitelju prema nespornom dijelu obračuna izvedenih radova;

iznos cijene koju je Naručitelj zadržao na ime otklanjanja utvrđenih nedostataka kod primopredaje građevine;

podatak o tome da li Naručitelj zadržava pravo na ugovornu kaznu, odnosno naknadu štete, u kojem iznosu i po kojoj osnovi;

jesu li nedostaci koje je Izvođač obvezan otkloniti u roku od primopredaje građevine do okončanog obračuna otklonjeni u primjerenom roku;

vrstu i iznos jamstva za kvalitetu izvedenih radova izdanog na rok od dvije godine po primopredaji građevine Naručitelju.

**XV. RASKID UGOVORA**

Članak 23.

Naručitelj ima pravo raskinuti ovaj Ugovor u sljedećim slučajevima:

1. ako Izvođač ne obavlja ugovorene radove kvalitetno i na vrijeme u skladu s odredbama Ugovora;

2. ako unatoč pisanom upozorenju Naručitelja ne poštuje odredbe ovog Ugovora;

3. ako se Izvođač ne pridržava mjera sigurnosti koje su na snazi;

4. u svim drugim slučajevima predviđenim važećim propisima.

U slučaju raskida Ugovora zbog razloga iz prethodnog stavka ovog članka, Naručitelj ima pravo i na nadoknadu štete koju je pretrpio zbog raskida ovog Ugovora, u skladu s pravilima obveznog prava.

U slučaju da Naručitelj raskine ovaj Ugovor bez opravdanog razloga, dužan je na zahtjev Izvođača podmiriti nastale troškove za izvršeni dio radova.

U slučaju da Izvođač raskine ovaj Ugovor, Naručitelj ne snosi nikakve materijalne obveze koje bi proizašle po ovom Ugovoru.

**XVI. NASTAJANJE UGOVORA**

Članak 24.

Ugovorne strane suglasno utvrđuju da ovaj Ugovor nastaje kada ga potpišu ovlašteni predstavnici obje ugovorne strane i kada Izvođač preda Naručitelju izvorno bankarsko jamstvo za uredno ispunjenje ugovora.

**XVII. PRIJELAZNE I ZAVRŠNE ODREDBE**

Članak 25.

Za sve odnose koji nisu obuhvaćeni ovim Ugovorom primjenjivat će se zakonski propisi iz oblasti gradnje i obveznih odnosa kao i pravila struke vezana za predmetnu vrstu radova.

Članak 26.

Eventualne sporove proizašle iz ovog Ugovora, stranke će prvenstveno pokušati riješiti sporazumno, a ako u tome ne uspiju, za rješavanje istih obratit će se stvarno i mjesno nadležnom sudu.

Članak 27.

Ovaj Ugovor sastavljen je u šest (6) istovjetnih primjeraka od kojih četiri (4) za potrebe Naručitelja i dva (2) za potrebe Izvođača.

KLASA: 300-01/17-01/78

URBROJ: 238/10-02-02/4-17-1

Ivanić-Grad, \_\_\_\_\_\_ 2017.

ZA NARUČITELJA: ZA IZVOĐAČA:

Gradonačelnik: Direktor:

Javor Bojan Leš, dr.vet.med. Ivica Sporiš, ing. el.